FIR में 5 करोड़ लेने का दावा; ऑडियो रिकॉर्डिंग और वॉट्सऐप चैट पर बिल्डरों से मांगे पैसे
Haryana CBI Judge Sudhir Parmar Corruption Case - हरियाणा में CBI जज सुधीर परमार करप्शन केस में एंटी करप्शन ब्यूरो (ACB) की FIR में कई बड़े खुलासे सामने आए हैं। ACB की FIR में परमार और अज्ञात व्यक्ति के साथ हुई 3 ऑडियो रिकॉर्डिंग
हरियाणा में CBI की स्पेशल कोर्ट के जज सुधीर परमार के भ्रष्टाचार के बारे में एंटी करप्शन ब्यूरो (ACB) की FIR में कई सनसनीखेज खुलासे किए गए हैं। इस केस में सुधीर परमार और M3M व IREO जैसे नामी बिल्डरों की कथित साठगांठ का सिलसिलेवार ढंग से ब्यौरा दिया गया है। FIR में सुधीर परमार की अलग-अलग लोगों के साथ हुई बातचीत से जुड़ी ऑडियो रिकॉर्डिंग और वाट्सऐप चैट का जिक्र है। ऑडियो रिकॉर्डिंग में परमार एक केस में आरोपियों की मदद के बदले में 5 से 7 करोड़ रुपए मांग रहे हैं तो वॉट्सऐप चैट में उन्हें IREO केस के आरोपियों द्वारा 5 करोड़ रुपए दिए जाने का भी जिक्र है।
FIR में कहा गया कि सुधीर परमार का भतीजा अजय परमार रियल एस्टेट कंपनी M3M में बतौर कानूनी सलाहकार नियुक्त है और सुधीर परमार डीलिंग के लिए उसी के मोबाइल फोन का इस्तेमाल करते थे। M3M के डायरेक्टर रूप कुमार बंसल और सुधीर परमार की बातचीत का जिक्र भी FIR में है।
पंचकूला में तैनात सुधीर परमार पर 3 महीने से नजर 
हरियाणा में CBI की स्पेशल कोर्ट पंचकूला में है। इसी अदालत के जज सुधीर परमार पर हरियाणा एंटी करप्शन ब्यूरो (ACB) की टीम 3 महीने से नजर रखे हुए थी। सुधीर परमार के भ्रष्टाचार के सबूत हाथ लगने के बाद ACB ने 21 फरवरी को उन पर केस दर्ज करने के लिए पंजाब एवं हरियाणा हाईकोर्ट के चीफ जस्टिस रवि शंकर झा से अनुमति मांगी। अप्रैल महीने में एसीबी द्वारा सुधीर परमार के भ्रष्टाचार के सबूत दिखाए जाने के बाद हाईकोर्ट ने उनके खिलाफ केस रजिस्टर्ड करने की अनुमति दे दी।
FIR में जज के साथ M3M का डायरेक्टर भी नामजद
पंजाब एवं हरियाणा हाईकोर्ट की ओर से परमिशन मिलने के बाद ACB ने 17 अप्रैल को FIR दर्ज की। इसमें CBI जज सुधीर परमार, उनके भतीजे अजय परमार और रियल एस्टेट कंपनी M3M इंडिया प्राइवेट लिमिटेड के डायरेक्टर रूप बंसल के खिलाफ एंटी करप्शन एक्ट की धारा 7, 8, 11 व 13 और IPC की धारा 120-बी के तहत केस रजिस्टर्ड किया गया। सुधीर परमार का भतीजा अजय परमार रियल एस्टेट कंपनी M3M में कानूनी सलाहकार है। इस FIR में सुधीर परमार के करप्शन से जुड़े सबूतों और दस्तावेजों का जिक्र है।
सुप्रीम कोर्ट की अनुमति के बाद सस्पेंड
हाईकोर्ट की परमिशन के बाद ACB ने सुधीर परमार के पंचकूला और गुरुग्राम स्थित आवास पर रेड की। इसमें भ्रष्टाचार से जुड़े कई सबूत मिले जिनकी जानकारी एक रिपोर्ट के जरिये पंजाब एवं हरियाणा हाईकोर्ट को दी गई। हाईकोर्ट ने रिपोर्ट स्टडी करने के बाद मामले को बेहद गंभीरता से लेते हुए सुधीर परमार को सस्पेंड करने के लिए सुप्रीम कोर्ट से अनुमति मांगी। सुप्रीम कोर्ट की अनुमति मिलने के बाद हाईकोर्ट ने 27 अप्रैल को सुधीर परमार को सस्पेंड कर दिया।
7 करोड़ की डिमांड, 5 करोड़ रुपए पहले भी देने का दावा
ACB की FIR में सुधीर परमार और एक अन्य व्यक्ति के बीच हुई वॉट्सऐप चैट के स्क्रीन शॉट का जिक्र है जिसमें वह ED से जुड़े केसों में मदद करने के लिए 5 करोड़ रुपए से 7 करोड़ रुपए की डिमांड कर रहा है। FIR के मुताबिक, सुधीर परमार ने वॉट्सऐप चैट के दौरान अज्ञात व्यक्ति से रिश्वत दिलाने की डिमांड की। इस पर अज्ञात शख्स ने उन्हें रिप्लाई किया कि IREO केस के आरोपियों द्वारा उन्हें (परमार को) पहले ही 5 करोड़ रुपए दिए जा चुके हैं।
FIR में कहा गया कि यह वॉट्सऐप चैट कथित तौर पर परमार के अपने मोबाइल के साथ-साथ उनके भतीजे अजय परमार के मोबाइल से की गई।
दूसरी रिकॉर्डिंग में मांगे 1.5 करोड़ रुपए
ACB की FIR में 3 ऑडियो रिकॉर्डिंग का जिक्र है। एक ऑडियो रिकॉर्डिंग में सुधीर परमार किसी आरोपी से मिलने के लिए 1.5 करोड़ रुपए (प्रति व्यक्ति 50 लाख रुपए) डिमांड कर रहा है। सुधीर परमार इन रिकॉर्डिंग में M3M कंपनी के डायरेक्टर रूप बंसल से कह रहा है कि उन्हें डर है कि संवेदनशील जगह पर उनकी पोस्टिंग के चलते आरोपी के साथ उनके संबंधों का खुलासा हो सकता है। उन्होंने रूप बंसल से कहा कि कभी भी उनसे पर्सनल मोबाइल फोन पर बात न किया करें।
बातचीत के लिए सेफ एप का ही इस्तेमाल
ACB की FIR के अनुसार सुधीर परमार किसी केस में डीलिंग के लिए और M3M व IREO केस के आरोपियों से अपने भतीजे अजय परमार के मोबाइल फोन के जरिये ही बातचीत करते थे। इसमें भी वह वॉट्सऐप और फेसटाइम जैसी एप का इस्तेमाल करते थे ताकि रिकॉर्डिंग वगैरह न हो सके। M3M कंपनी का रूप बंसल भी एक ऑडियो रिकॉर्डिंग में सुधीर परमार से कहता है कि वह उससे कभी उसके फोन पर बात नहीं करते और हमेशा अजय परमार के मोबाइल का ही इस्तेमाल करते हैं।
ऑडियो रिकॉर्डिंग में परमार के ये दावे
ACB के पास मौजूद ऑडियो रिकॉर्डिंग के अनुसार, सुधीर परमार ने एक व्यक्ति के साथ बातचीत में स्वीकार किया कि उसने M3M कंपनी के रूप बंसल को ED केसों में आरोपी नहीं बनने दिया। वहीं रूप बंसल के साथ एक अन्य रिकॉर्डिंग में उसने वादा किया कि अगर उन्हें (रूप बंसल) CBI केस में छोड़ दिया गया तो वह (परमार) उन्हें (रूप बंसल) ED केस में आरोपी नहीं बनने देंगे।
1200 करोड़ रुपए की संपत्ति से संबंधित एक अन्य ऑडियो रिकॉर्डिंग में सुधीर परमार का दावा है कि उन्होंने सुनील यादव (ED के अधिकारी) से बात की है और वह इसे अटैच करने की अनुमति नहीं देंगे बशर्ते कुछ पैसे का लेन-देन किया जाए।
निलंबन से पहले इसलिए लेनी पड़ी SC से परमिशन
CBI की पंचकूला अदालत में कई बड़े मामलों की सुनवाई चल रही है। हरियाणा के पूर्व CM भूपेंद्र सिंह हुड्‌डा के खिलाफ दर्ज केसों की सुनवाई भी इसी कोर्ट में हो रही है। सुधीर जज इस कोर्ट के जज थे। उन्हें सस्पेंड करने से पहले हाईकोर्ट को सुप्रीम कोर्ट से परमिशन एक विशेष आदेश की वजह से लेनी पड़ी। दरअसल सुप्रीम कोर्ट के एक ऑर्डर के अनुसार, बड़े केसों की सुनवाई कर रहे जज का एक तय समय (3 साल की अवधि) से पहले तबादला नहीं किया जा सकता। सुप्रीम कोर्ट के इसी ऑर्डर की वजह से हाईकोर्ट को सुधीर परमार पर एक्शन की अनुमति लेनी पड़ी।